पिता बोले- मस्जिद ने बेटे को तबाह कर दिया, बॉर्डर पर गोली खाकर मरता तो मेरा सीना चौड़ा होता
Madhya Pradesh ISIS Terror Module - Dainik Bhaskar Ground Report From Jabalpur. नेशनल इन्वेस्टिगेशन एजेंसी (NIA) और MP ATS की टीम ने जबलपुर के घंटाघर इलाके को सील कर दिया। बैक-टू-बैक छापेमारी हुई। रातभर कार्रवाई चली। 13 को हिरासत में ले लिया।
26 मई 2023 की रात 10 बजे। नेशनल इन्वेस्टिगेशन एजेंसी (NIA) और MP ATS की टीम ने जबलपुर के घंटाघर इलाके को सील कर दिया। बैक-टू-बैक छापेमारी हुई। रातभर कार्रवाई चली। 13 को हिरासत में ले लिया। घरों से मोबाइल, लैपटॉप, पेन ड्राइव, धर्म संबंधी किताबें, पोस्टर्स आदि जब्त किए। दूसरे दिन NIA की टीम ने 13 में से 10 लोगों को उनका सामान देकर वापस छोड़ दिया। 3 को ISIS (इस्लामिक स्टेट ऑफ इराक एंड सीरिया) के साथ कनेक्शन का आरोपी बनाकर गिरफ्तार किया और कोर्ट में पेश किया।
ये तीन आरोपी हैं- सैय्यद मामुर अली (29), मोहम्मद आदिल खान (20) और मोहम्मद शाहिद (19)। NIA के मुताबिक ये तीनों सोशल मीडिया के जरिए हिंदू धर्म के खिलाफ दुष्प्रचार कर रहे थे। ये लोग 2050 तक भारत को इस्लामिक राष्ट्र बनाने के मॉड्यूल पर भी काम कर रहे थे। मीडिया रिपोर्ट्स के मुताबिक इनको ISIS की तरफ से फंडिंग की जा रही थी। छापेमारी में इनके पास से धारदार हथियार, धार्मिक उन्माद फैलाने वाले वीडियो मिले हैं। इनके मोबाइल से हिंदू लड़कियों की फोटो मिली हैं, जो इनके टारगेट पर थीं।
इन सभी आरोपों की पड़ताल करने दैनिक भास्कर की टीम जबलपुर के घंटाघर और सिविल लाइन इलाके में पहुंची। तीनों आरोपियों के घर ढूंढ कर परिजनों से बातचीत की। एक आरोपी के पिता ने कहा- एक मसजिद ने मेरे बेटे को तबाह कर दिया। अब सिर उठाकर घर से बाहर निकलना मुश्किल हो जाएगा। बॉर्डर पर सीने पर गोली खाकर मर जाता तो सीना चौड़ा होता। पड़ताल में 'फिसाबिलिल्लाह’ ग्रुप से लेकर DAWAH मॉड्यूल से जुड़ी कुछ खुफिया जानकारियां सामने आईं। एक-एक कर आरोपियों के परिजनों से बात करते हैं...।
सबसे पहले बात आरोपी सैय्यद मामुर की…
70% दिव्यांग, लड़खड़ा कर चलता है 
आरोप- उसने 'फिसाबिलिल्लाह' नाम से वॉट्सऐप ग्रुप बनाया था। ग्रुप में भड़काऊ धार्मिक पोस्ट शेयर किए जाते थे। वह साथियों के साथ पिस्तौल खरीदने की कोशिश कर रहा था। इसके लिए वह अवैध हथियार सप्लाई करने वाले के संपर्क में भी था। 
मामुर के घर पहुंच कर उसके भाई और मां से हमने बात की। घर में परिवार के लोग मौजूद थे। दरअसल, मामुर के दादा जबलपुर के बड़े कबाड़ी हैं। आसपास के लोगों ने बताया कि पूर्व प्रधानमंत्री अटल बिहारी वाजपेयी जैसे नेता उनके घर पर खाना खा चुके हैं। उनके 6 बेटे हैं। सभी का परिवार एक साथ तीन मंजिला मकान में रहता है। पूरा घर CCTV से लैस है।
बातचीत के दौरान भाई ने कहा, 'NIA के लोग आए। घर का पूरा सामान अस्त-व्यस्त कर दिया। हथियार के नाम पर घर से लोहे की कील तक नहीं मिली। वो हमसे पूछ रहे थे कि मामुर कहां है? हमने उनसे कहा कि मामुर शाम को नमाज पढ़ने गया था। रात 9 बजे तक घर आ जाता है। आज पता नहीं, अब तक क्यों नहीं आया। हमें बाद में पता चला NIA की टीम उसे मस्जिद से लौटते वक्त ही हिरासत में ले चुकी थी।'
भाई से बात चल ही रही थी कि भरी हुई आवाज में मामुर की मां बोल पड़ीं। उन्होंने कहा कि बेटा 12वीं तक पढ़ा है। 5 वक्त का नमाजी है। नमाज पढ़ने मस्जिद जाता था। सीधा घर वापस आ जाता था। डेढ़ साल का था, तब सिर के बल गिरने से उसके ब्रेन की नस डैमेज हो गई थी। तब से वो डिसएबल है। उसके पैर ठीक से काम नहीं करते। वो ठीक से चल भी नहीं पाता। उंगलियों के बल लड़खड़ाते हुए चलता है। वो ज्यादा लोगों से मिलता भी नहीं था। फिर वो इतना बड़ा अपराध कैसे कर सकता है? NIA की टीम को उसके कमरे से कुछ पर्चे, पोस्टर्स, इंडियन मुस्लिम किताब, हमारे धर्म की बेसिक किताबें मिली हैं। कुछ किताबों के साथ मोबाइल फोन और इलेक्ट्रॉनिक डिवाइज साथ ले गए हैं। ये पर्चे मस्जिद में बांटे जाते थे।
जब हम मामुर के कमरे में गए, तो धर्म संबंधी पोस्टर्स और किताबों का ढेर दिखा। मामुर की मां ने आगे कहा कि अगर उसका ISIS से कनेक्शन होता, तो वो 4 महीने पहले शादी क्यों करता? उसकी बीवी दो दिन से बेहोशी की हालत में है। मामुर के पिता ने कहा कि हमारा बेटा बेगुनाह है। आदिल से दोस्ती होने के चलते उसे पकड़ा गया है। आदिल का मामला गड़बड़ लग रहा है। गिरफ्तारी के बाद जब हमें उनसे मिलने छठीं बटालियन बुलाया गया, तो NIA की टीम ने आदिल के बैग से निकला बड़ा चाकू दिखाया था। वो गोश्त काटने वाला चाकू था। ये देखना काफी शॉकिंग था।
फिसाबिलिल्लाह का मतलब ‘अल्लाह के लिए’, बुराई क्या है? 
चचेरे भाई ने अपना फोन निकालते हुए कहा, हां, मामुर 'फिसाबिलिल्लाह’ नाम के ग्रुप में जुड़ा था। मैं भी उस ग्रुप में जुड़ा हूं। शाहिद और आदिल भी इस ग्रुप में जुड़े थे। ये कहते हुए उसने मोबाइल में वो ग्रुप दिखाया। कहा- फिसाबिलिल्लाह का मतलब, ‘अल्लाह के लिए या अल्लाह के खातिर’ होता है। इसमें क्या बुराई है? ग्रुप में बस धार्मिक खबरें शेयर होती थीं। धर्म से जुड़े डिबेट होते हैं। अभी ग्रुप में मैं और मामुर बस बचे हैं। बाकी लोग NIA के खौफ के चलते लेफ्ट कर गए हैं।' हमें उनके फोन में फिसाबिलिल्लाह नाम से कुल 3 ग्रुप दिखाई दिए। उन ग्रुप्स में इस्लामिक कंटेंट शेयर किया गया था।
अब बात दूसरे आरोपी शाहिद की…
JEE के एंट्रेंस में 90% के साथ टॉप किया था 
आरोप- वो हथियार जमा करने की कोशिश में लगा था। उसने पिस्तौल के साथ IED और ग्रेनेड खरीदने का प्लान बनाया था, ताकि हिंसक वारदातों को अंजाम दे सके।
जब टीम शाहिद के घर पहुंची तो पता चला कि शाहिद पढ़े-लिखे परिवार से ताल्लुक रखता है। उसके पापा और दोनों चाचा नामी टीचर हैं। कोचिंग पढ़ाते हैं। स्टूडेंट्स को NEET और IIT जैसे एग्जाम्स की तैयारी कराते हैं।
शाहिद के पिता घर पर घबराए बैठे थे। साथ में दोनों भाई थे। उन्होंने कहा कि बेटे को बचा लो। वो गलत संगत की वजह से फंसा है। उसने कोई गुनाह नहीं किया। वो ब्रिलियंट बच्चा है। 2021 में उसने JEE के एंट्रेंस में 90% मार्क्स के साथ टॉप किया था। वो जबलपुर के सबसे बड़े गवर्नमेंट इंजीनियरिंग कॉलेज में पढ़ाई कर रहा है। सेकंड ईयर में है। अभी उसने मुझसे ‘फिजिक्स वाला’ कोचिंग की ऑनलाइन क्लास जॉइन करने के लिए फीस भी मांगी थी। ग्रेजुएशन के बाद वो IIT से एमटेक करना चाह रहा था। वो मासूम है। उस पर लव जिहाद फैलाने का आरोप लगा रहे हैं। वो किसी लड़की के सामने आते ही अपना रास्ता मोड़ लेता था। आंखों को हाथ से ढंक लेता था।
शाहिद के पिता कहते हैं - NIA को उसके लैपटॉप में जो वीडियो मिले थे, वो आदिल ने अपनी पेन ड्राइव से डाले होंगे। आदिल से उसकी दोस्ती थी। कभी-कभी वो अपनी बुलेट से घर के बाहर तक आता था। इसी बीच, शाहिद के चाचा ने कहा, 'आदिल, शाहिद और मामुर की दोस्ती की सच्चाई मैं बताता हूं। दरअसल, इन तीनों की दोस्ती मस्जिद में हुई थी। तीनों एक ही मस्जिद में नमाज पढ़ने जाते थे। शाहिद की तरह आदिल भी इंजीनियरिंग कर रहा है। वो थर्ड ईयर में था, इसलिए इनकी अच्छी ट्यूनिंग हो गई। हमें इस बात की जानकारी नहीं थी कि वो हर दिन नमाज पढ़ने वहाबी मस्जिद में जाता है।'
शाहिद के पिता के मुताबिक सुन्नी मुसलमानों में 2 कैटेगरी होती हैं। पहली- जमाती सुन्नी और दूसरी- वहाबी सुन्नी। जमाती सुन्नी दरगाहों में जाकर माथा टेकते हैं। पीरों के आगे माथा टेकते हैं। उनसे मन्नत मांगते हैं। मस्जिदों के साथ दरगाहों को भी अपना धर्म स्थल मानते हैं, जबकि वहाबी सिर्फ अल्लाह को मानते हैं। उसी के आगे सिर झुकाते हैं। बाकी पैगंबर को भी सिर्फ मैसेंजर ऑफ गॉड या कह लें इंसान की तरह ही मानते हैं। वो उनके आगे भी माथा नहीं टेकते। किसी के आगे माथा नहीं टेकते।
नमाज भी सिर्फ वहाबी मस्जिद में ही पढ़ते हैं। बाकी कहीं नहीं जाते। हम लोग जमाती सुन्नी हैं। शाहिद की मां वहाबी है। शायद इसीलिए शाहिद का झुकाव वहाब की तरफ हुआ। धर्म के मामले में वहाबियों का हिसाब थोड़ा अलग होता है। वो धार्मिक था। 5 वक्त की नमाज करता था, लेकिन हमें अंदाजा नहीं था कि वो गलत संगति में फंस गया है। सरकार को उसे सुधरने का मौका देना चाहिए। अगर उसे बिना किसी जुर्म के गुनहगार बना दिया गया, तो फिर उसके पास वापस आने का रास्ता नहीं बचेगा। अभी उसका थोड़ा ही ब्रेनवॉश हुआ है। अभी उसे बचाया जा सकता है।
खबर में आगे बढ़ने से पहले पोल पर अपनी राय दे सकते हैं। 
‘आतंक से कनेक्शन निकला, तो पुलिस से पहले मैं गोली मारूंगा’
शाहिद के पिता ने कहा- NIA की टीम ने बेटे को मस्जिद से लौटते वक्त ही गिरफ्तार कर लिया था। उसके बाद टीम घर आई। हमसे पूछा शाहिद कहां है? हम भी उसके घर ना आने को लेकर परेशान थे। फिर वो लोग शाहिद के कमरे में गए। पूरा सामान यहां वहां फेंका। उसका फोन लैपटॉप जब्त किया और चले गए। इसके बाद जब हम छठी बटालियन उससे मिलने के लिए पहुंचे, तो वो रो रहा था। कह रहा था, पापा बचा लो।
कुछ देर बाद मेरी मुलाकात शाहिद के दोस्त आदिल के पिता से हुई। वो कह रहे थे कि मुझे पहले से पता था कि मेरा बेटा आदिल गलत रास्ते पर है। मैं उससे तंग आ गया हूं। मेरी बेटी की शादी के लिए मैं परेशान हो रहा हूं। अब उससे कौन शादी करेगा। मैं तो लिख कर दे दूंगा कि ये मेरा बेटा है ही नहीं। आदिल के पिता की बात सुन कर मैंने कहा कि आपने हमें पहले क्यों नहीं बताया?
उन्होंने कहा कि आदिल गुनहगार हो सकता है, लेकिन मेरा बेटा गुनहगार नहीं है। अगर उसका किसी आतंकी गतिविधि से डायरेक्ट संपर्क सामने आता है, तो पुलिस से पहले मैं उसे गोली मार दूंगा। हम देशभक्त लोग हैं। ये मिट्टी हमारी मां है।
घर में अरबी भाषा में लगे पोस्टर मां-बाप तक नहीं पढ़ पाते 
शाहिद के घर बैठते समय हमारी नजर दीवारों पर गई। दीवारों पर अरबी भाषा में लिखे 2 बड़े पोस्टर लगे थे। हमने शाहिद के पिता से पूछा कि ये क्या लिखा है? पिता और चाचा ने कहा- ये अरबी भाषा है। हमें पढ़नी नहीं आती। फिर पता चला कि ये पोस्टर शाहिद ने लगाया है।
हम उसके कमरे में गए, तो वहां दर्जन भर से ज्यादा धार्मिक किताबें रखी दिखीं। कई तरह से इस्लामिक नोट्स मिले, जो शाहिद ने खुद बनाए थे। दीवारों पर फ्रेम्ड इस्लामिक तस्वीरें और कुरान की कुछ आयतें चिपकी मिलीं। दो मंजिला घर में शाहिद का कमरा दूसरी मंजिल पर है। छानबीन के दौरान NIA ने उसके कमरे का सोफा तक फाड़ दिया था।
आखिरी में बात आदिल खान की..
यूट्यूब चैनल पर 92 हजार सब्सक्राइबर्स
आरोप- इस गैंग का मास्टरमाइंड बताया जा रहा है। NIA का आरोप है कि आदिल यूट्यूब चैनल, इंस्टाग्राम, वॉट्सऐप, ट्विटर और फेसबुक के जरिए लोगों को इस्लामिक कट्टरपंथ से जोड़ता था।
20 साल का आदिल खान जबलपुर में प्राइवेट कॉलेज से इंजीनियरिंग कर रहा है। आदिल धाराप्रवाह अंग्रेजी बोलने में माहिर है। पिता रेलवे में नौकरी करते हैं और मां हाउस वाइफ हैं। बहन ने भी बीटेक किया है। 26 मई को हुई तलाशी में उसके घर से चाकू, तलवार और जाकिर नाइक की लिखी किताबें मिली हैं। साथ ही, पुलिस ने उसका लैपटॉप, मोबाइल फोन और हार्ड डिस्क जब्त किए हैं।
आदिल की मां ने हमें बताया, 'आदिल पांच वक्त की नमाज करता था। वह रात को 8 बजे फल्हारी मस्जिद जाता था। 26 मई को वह देर रात तक घर नहीं आया। करीब 11 बजे किसी ने घर का दरवाजा जोर-जोर से पीटा। मैंने दरवाजा खोला, तो NIA की दिल्ली से आई टीम खड़ी थी।'
आदिल पिछले डेढ़ साल से इस्लामिक यूट्यूब चैनल चला रहा था। इस चैनल के 92 हज़ार सब्सक्राइबर्स हैं। इसके कवर पर लिखा है, 'सत्य का धर्म: इस्लाम सभी धर्मों पर हावी होगा'। इस चैनल पर धर्म संबंधी वीडियो और पढ़ने की सामग्री है। आदिल की बहन ने बताया कि आदिल 2020 से इस यूट्यूब चैनल को चला रहा है। इस बीच, एक बार उसका चैनल बैन भी हो चुका है।’
नीला बैग और बेंटेन घड़ी में छिपी पेनड्राइव ढूंढ रही थी NIA
इसके बाद NIA की टीम ने आदिल के दो- कमरे के सरकारी क्वार्टर की तलाशी शुरू कर दी। मां ने बताया कि पुलिस ने आदिल को मस्जिद से ही गिरफ्तार कर छठी बटालियन में रखा था। छानबीन करते हुए उन्होंने घर का सामान यहां वहां फेंक दिया था।
एक अधिकारी कॉल पर किसी अन्य अधिकारी के साथ को-ऑर्डिनेट कर रहा था। मां कहती हैं, 'वे बार- बार किसी नीले रंग के बैग के बारे में पूछ रहे थे। घर में ऐसा कोई बैग नहीं था। फोन पर बात करते-करते उन्होंने पूछा कि क्या बेंटेन की घड़ी आदिल के पास है? मैंने बताया कि ऐसी एक घड़ी उसकी टेबल की दराज में है। उस घड़ी में पेन ड्राइव निकली थी।' आदिल के कॉलेज वाले बैग से चाकू भी मिला है। मां ने कहा, 'मेरा बेटा सेब खाता था। उसे सेब के टुकड़े कर खाना पसंद था, इसलिए हमेशा चाकू रखता था।'
संदिग्ध मस्जिद में जाने पर पिता ने लगाई थी डांट
आदिल के पिता रेलवे में नौकरी करते हैं, इसलिए घर पर कम ही रहते थे। वह महीने में 10 दिन ही घर पर रहते हैं, इसलिए बच्चों पर ध्यान नहीं दे पाए। आदिल के पिता को उसका मस्जिद जाना पसंद नहीं था। जबलपुर में कुल पांच वहाबी मस्जिदें हैं। आदिल, शाहिद और मामुर घंटाघर के पास नया मोहल्ला में बनी फल्हारी मस्जिद में जाया करते थे। पिता इस बात से खुश नहीं थे। वह जमाती सुन्नी है, जो नमाज को नहीं मानते। इसी बीच, पिता बोले, 'फल्हारी मस्जिद संदिग्ध है। मैं आदिल को वहां जाने से रोकता था। फिर भी मेरी मर्जी के बिना वो शाहिद और मामुर के साथ बाइक से फल्हारी मस्जिद जाता था।'
आदिल के पिता ने बताया कि वह 26 मई की रात छठी बटालियन में मौजूद थे, जहां तीनों आरोपियों को ले जाया गया था। पिता भावुक होकर बोलते हैं, 'मैंने NIA के सामने ही बेटे को देखकर ताली बजाई कि वाह बेटा तूने मेरी इज्जत डूबा दी। यही है तेरा इस्लाम।' अरे बॉर्डर पर जाकर सीने पर गोली खा कर मर जाता, तो मेरा सीना चौड़ा होता। ये तू किस मामले में फंस गया है। अब सिर उठा कर घर से बाहर निकलना दूभर हो जाएगा।
DAWAH प्रोग्राम का मतलब सभी धर्मों को इस्लाम में लाना 
आदिल पर सोशल मीडिया प्लेटफॉर्म्स के साथ-साथ जमीनी स्तर पर 'दावा' प्रोग्राम के जरिए ISIS के प्रचार में शामिल होने का आरोप है। इस प्रोग्राम को अंजाम देने के लिए एक मॉड्यूल बनाया गया था, जिसमें हिंदू धर्म को लेकर भड़काऊ सामग्री लिखी थी। दैनिक भास्कर के हाथ ‘दावा' प्रोजेक्ट से जुड़े कुछ अहम दस्तावेज लगे हैं। इसका डिटेल्ड खुलासा खबर की अगली कड़ी में करेंगे।